Papersnake/gushiwen huggingface dataset:
下直出溪边望答虞丹徒
何逊（南北朝）

夫君美章句，席丈珍梁楚。伊余忝摄官，含毫亦禁阻。

直庐去咫尺，心期得宴语。休沐乃幽栖，别离未几许。

伫立日将暮，相思忽无绪。溪北映初星，桥南望行炬。

九重不可越，三爵何由举。
雨后十小绝以一雨洗残暑万家生早凉为韵 其七
章甫（宋代）

新凉可穿衣，出门造谁家。城头有高楼，散我两脚麻。
次韵程道益见赠二首 其一
俞德邻（宋代）

此生惭愧马牛襟，返锁柴门岁月深。避地管宁甘白帽，登台郭隗自黄金。

风霜渐老骚人鬓，天地元知国士心。却喜程侯晚相遇，长鱼碧酒共清吟。
玉蕊花
王直方（宋代）

阆苑瑶林春晚芳，仙妃舞困卸霓裳。蠙珠委地隳云佩，尚带天边风露香。
菩提寺禁口号又示裴迪
王维（唐代）

安得舍罗网，拂衣辞世喧。悠然策藜杖，归向桃花源。
古木空烟
梁子固（宋代）

淡烟漠漠古城头，老树拿云瞰碧流。
鸦背夕阳添晚景，就中描出一天秋。
度雪台
杨万里（宋代）

二月尽头三月来，红红白白一斋开。
酴醾正要金沙映，莫道金沙只漫栽。
哀故文节公
宋祁（宋代）

霜露才婴疾，龙蛇已丧贤。
神骑尾星次，家托寝丘田。
长乐申君吊，东堂罢禊筵。
佳城白日掩，从此即千年。
腊夜
朱景英（清代）

绝域三冬暮，宁辞酒碊空。漫看年少乐，不与故园同。

殊俗还多事，生涯独转蓬。梅花万里外，疏放忆图穷。
普化赞
释如净（宋代）

者汉走从何处来，鼓合临济白拈贼。
铎声摇撼动风雷，至今大地俱狼藉。
邹平分司杂咏二首 其一
薛瑄（明代）

行台独坐听鸣鸠，乔木参天五月秋。举目好山青未了，应随马足遍东州。
瓮山拜耶律文正公墓
陈大章（清代）

林转河阴长，遥峰粲可数。迤逦得瓮山，嵚嵌若覆釜。

劫火土一抔，英灵耿万古。元祖昔龙兴，戎马日旁午。

微公济世心，斯人尽豺虎。荒祠香火微，断碣聚鼯鼠。

漠漠望秋云，含情空激楚。
枯槎
平圣台（清代）

蝶茧蜂窠驳藓纹，几年珍重避樵斤。婆娑寒梦三分月，将护春阴一段云。

喜得菌芝称瑞物，曾从牛女证遗闻。主人涤笔金茎露，不比东阳殷仲文。
赠碧眼相士六言二首
刘克庄（宋代）

荀卿子论心形，许负书说气色。
我虽□□□□，□□看未成碧。
清平乐 送家柘西再入东粤
沈岸登（清代）

柳风斜陌。催送晴绵白。昌歜浮杯留未得。又早匆匆南北。

墨江试下珠江。鄂君绣被船窗。羡杀繁星荔子，凝冰挂绿无双。
宁海道中
卢襄（宋代）

又骑弱马耸吟肩，数点旗尖破暝烟。晓径寒生梧叶露，晚风愁暝雁行天。

新年事业唯行路，故国生涯只钓船。早晚径归耕莽苍，任从人笑客无毡。
天安殿册封五岳帝一首 神出入用《正安》。
郊庙朝会歌辞（宋代）

名岳奠方，帝仪克举。吉日惟良，九宾咸旅。温玉镂文，纁裳正宁。

礼备乐成，笃神之祜。
摊破浣溪沙
沈曾植（清代）

肠断东风万柳堤。十分春过石桥西。斜月冥濛天水白，梦凄迷。

归去也知琼宇近，起来还见玉绳低。长向断无人处听，子规啼。
比闻龙门敬善寺有红桂树独秀伊川尝于江南…赠陈侍御
李德裕（唐代）

昔闻红桂枝，独秀龙门侧。
越叟遗数株，周人未尝识。
平生爱此树，攀玩无由得。
君子知我心，因之为羽翼。
岂烦嘉客誉，且就清阴息。
来自天姥岑，长疑翠岚色。
芬芳世所绝，偃蹇枝渐直。
琼叶润不凋，珠英粲如织。
犹疑翡翠宿，想待鹓雏食。
宁止暂淹留，终当更封植。
对酒
徐瑞（宋代）

坎止流行信此身，只凭诗酒过残春。
地偏自觉日成趣，道在何残岁食贫。
且养金丹娱晚境，难将白发事时人。
但馀未了名山债，竹杖芒鞋入梦频。
燕
梅尧臣（宋代）

一避吴宫火，千年楚屋春。
翅迎风雨健，声入户庭频。
掠水过长渚，衍虫落覆尘。
休将汉皇后，故故比轻身。
闽中道上
留保（清代）

无诸故国越疆分，罨画图中作使君。野竹夹成山涧路，芒鞋踏破岭头云。

爽来空谷连朝雨，香起幽兰尽日熏。遐想欧阳詹去后，祇今南土有人文。
题酒瓮呈梦得
白居易（唐代）

若无清酒两三瓮，争向白须千万茎。麹糵销愁真得力，

光阴催老苦无情。凌烟阁上功无分，伏火炉中药未成。

更拟共君何处去，且来同作醉先生。
将至寿州初见淮山二首
张耒（宋代）

浩荡平波欲接天，天光波色远相连。
风鸣雨桨初离浦，岸转青山忽对船。
泽国秋高添气象，人家南去好风烟。
步兵何必江东走，自有鲈鱼不值钱。
酬杨学士
黄滔（唐代）

神仙簿上愧非夫，诏作疑丹两入炉。诗里几曾吟芍药，

花中方得见菖蒲。阳春唱后应无曲，明月圆来别是珠。

莫下蓬山不回首，东风犹待重抟扶。
山家
宋自逊（宋代）

一片青山水四围，家家有竹护柴扉。
养成猿鹤通人语，放去牛羊识路归。
紫蕨甘肥轻鼎味，绿蓑安稳胜朝衣。
浮云遮断人间事，浪说桃源今世稀。
送郑判官赴徐州（一作郎士元诗）
皇甫冉（唐代）

从军非陇头，师在古徐州。气劲三河卒，功多万里侯。

元戎阃外令，才子幄中筹。莫听关山曲，还生出塞愁。
点绛唇
张孝祥（宋代）

秩秩宾筵，玉潭春涨玻璃满。旆霞风卷。可但长安远。

夏木成阴，路袅薰风转。空留恋。细吹银管。别意随声缓。
金瓜茄
张若霳（清代）

不是东陵种，篱间别弄辉。冰纨澄夏簟，黄绢剪秋衣。

承露鹅儿嫩，迎风杏子肥。依稀明月下，疑自凤池归。
送鞠十二朝散将漕二浙 其一
张舜民（宋代）

关塞烟尘二十秋，适持使节海山头。行衙到处皆如寺，按部经山不离舟。

公举所知当勿枉，上供易足更何求。若论安便无加此，秪恐旁求第一流。
将赴建康出城
范成大（宋代）

牒诉缤纷塞瓮天，经年痴坐两三椽。
出门纳纳乾坤大，依旧青山绕画船。
襄邑道中赠孙天予子礼三首 其一
吕颐浩（唐代）

咸平岸下分襟日，襄邑亭前把臂时。十载光阴惊一梦，塞尘踏尽鬓如丝。
霜天晓角 读《饮水词》
何振岱（清代）

相爱如身。相怜始是真。两两牵肠镌骨，算古也、不多人。

愿心互亲。莫求人绝尘。只恐炉香窗月，些少分、是前因。
送张仲仪四首
邢侗（明代）

郁金枝拂郁金尊，送尔银鞍过远村。
十里春城三日雨，那禁芳草闭黄昏。
莺鸣十章寄戚伯瑞
彭龟年（宋代）

惟动有几，万变形之。
视听与方，难遏者私。
忆巢云居
黎廷瑞（宋代）

弃家锦宫城，结屋庐山前。
退鷁空悠悠，冥鸿自翩翩。
吟章一倾空，见赏朱丝弦。
及此再承晤，交情重缠绵。
冥赏富云壑，清听穷风泉。
攜壶流雪台，吹笙落星船。
重阴閟华景，平陆成修川。
君应有先识，化鹤不待年。
重来访旧隐，满目空悽然。
琴书竟奚属，诗画知谁传。
拊怀重感叹，回首还延缘。
摇摇松梢云，疑是巢中仙。
送鲁留耕回新城
胡润（清代）

司业辞承明，云霄生快羽。短翮望高抟，谁与量天步。

诸生叩马留，截鞭苦不悟。口赋三宜休，焉能为君住。

庆受不出东都门，到今可有汉家傅。汉家供帐几醉醒，夕阳回首梦送寤。
赐内大臣马武
胤禛（清代）

禁御宣劳重近臣，貂蝉奕叶载恩纶。入参帷幄抒丹悃，出典周庐翊紫宸。

镇静实堪心膂寄，老成尤见性情纯。天家濊泽无私厚，勤恪应沾雨露频。
筼筜谷
曾兴宗（宋代）

渭川千亩竹，可比万户侯。
我有筼筜谷，此岂为食谋。
南山与北山，清绝真胜游。
飞泉助萧爽，怪石添清幽。
娱亲自足乐，捧檄良可羞。
日从抱节君，崎岖经林丘。
有酒对尔酌，得句为尔讴。
共结岁寒心，肯学炎凉俦。
笑指亲密友，不独王子猷。
大洪禅师赞
陆游（宋代）

发长无心剃，衣破无心补。大洪山上有贼，大洪山下有虎。

非但白刃杀尽儿孙，更能一口吞却佛祖。
南堂五首·其二
苏轼（宋代）

暮年眼力嗟犹在，多病颠毛却未华。
故作明窗书小字，更开幽室养丹砂。
挽宋显夫
李好文（元代）

四海人传二宋名，玉京连占两科荣。
鄢陵初喜知公字，长乐终思送我行。
故里经过人不在，遗孤问讯泪如倾。
荒坟数尺西山下，一段平芜绿又生。
奉和景仁西湖泛舟
司马光（宋代）

满船歌吹拂春湾，天外晴霞水底斑。
谁信飞觞临绮席，独能回首望青山。
东门车马匆匆别，西洛风烟寂寂闲。
叠石溪头应更好，却输野叟坐林间。
捣练子 赠张无尘先生
马钰（金朝）

擒云马，纵云骖。行歌蹈舞放婪耽。任傍人，笑我憨。明六六，悟三三。三三六六味香甘。广收拾，不属贪。
题薛十二池亭（一作王建诗）
姚合（唐代）

每日树边消一日，绕池行过又须行。异花多是非时有，

好竹皆须要处生。斜立小桥看岛势，远移幽石作泉声。

浮萍著岸风吹歇，水面无尘晚更清。
琉球竹枝词 其八
林麟焻（清代）

奉神门内列鹓行，乞把天书镇大荒。唤取金縢开旧诏，侏{牜世}感泣说先皇。
灵就道间
赵蕃（宋代）

霏霏小雨湿松株，疑是初成道士图。
我亦搜诗要穷底，此时幽思不枝梧。
赠金君篯孙
张登善（清代）

凤凰池上蜚声早，为念莼鲈一棹回。才竞当阶红药艳，家馀止棹碧芦灰。

赋诗自写循陔乐，济物曾闻洒润来。沧海横流吾道在，风尘怀抱对君开。
伤贾岛无可
李郢（唐代）

却到京师事事伤，惠休归寂贾生亡。何人收得文章箧，

独我来经苔藓房。一命未沾为逐客，万缘初尽别空王。

萧萧竹坞斜阳在，叶覆闲阶雪拥墙。
送刘司勋奉使
梅尧臣（宋代）

授命出绝域，北至单于庭。
驰鸣沙碛遥，马倦朔雪零。
幽州古道上，胡笳应夜听。
尝闻昔时语，南看北辰星。
使回傥可记，乃得验天形。
偈颂五首 其三
释亮（宋代）

参学事，绝商量，急著眼，快承当，处处无非安乐乡。

阿呵呵，好快活，万两黄金也消得。
中元送蔡樊二都尉谒陵用草庭都尉韵
程敏政（明代）

都城初过雨，辇道净无尘。香帛供原庙，金貂遣懿亲。

风随行李健，景入画图真。驿次驰应惯，斋居迹未陈。

炎光浮野黍，凉思发溪蘋。蔡泽心何壮，樊宏性更醇。

诗才兼雅丽，交味谢甘辛。山郭花藏市，沙桥树隔津。

碑亭围奰屃，神路截嶙峋。谈麈挥霜尾，吟鞍压绣茵。

不辞当旅夕，深幸际佳辰。剑佩趋双阙，笙歌奠八珍。

威灵瞻凤驭，生气协鸿钧。礼磬声敲玉，宫壶水滴银。

忽传收燎火，早见彻严禋。北斗光芒正，中元节候新。

断云开晓月，残露下秋旻。蒇事同乘马，归装或驾轮。

节旄山鸟避，轩盖路人驯。去说贤劳共，来看帝命申。

金兰忘异姓，玉树羡同伦。欲订西园约，朱门逼禁宸。
玉烛新（和方时父，并怀孙季蕃）
赵以夫（宋代）

寒宽一雁落。正万里相思，被渠惊觉。春风字字吹香雪，唤起西惊盟约。当时醉处，仿佛记、青楼珠箔。

又不是、南国花迟，徘徊酒边慵酌。家山月色依然，想竹外横枝，玉明冰薄。而今话昨。空对景、怅望美人天角。清尊淡薄。便翠羽、殷勤难托。休品入、三叠琴心，教人瘦却。
李季允侍郎舟中
戴复古（宋代）

忆昨枫桥既语离，何期千里又相随。
太湖不见鸱夷子，秋浦同寻杜牧之。
灯火船窗深夜话，江山客路早冬诗。
人间草木空无数，除却梅花莫我知。
送吴少保知鄂州
项安世（宋代）

第三闸外看征帆，闸鴃帆轻似箭奔。
此去直挨湖北岸，吾庐正箭水边村。
送公便作还家想，何日真酬去国言。
最是别来情味恶，州桥每到误窥门。
蓦山溪 卫生袭之寿
段成己（金朝）

杏花半吐，花底香风度。杨柳袅金丝，拂晴波垂垂万缕。东君着金，付与有情人，山下路，水边村，总是堪行处。春光几许。不用忙归去。呼取曲生来，把闲愁一时分付。大都是醉，三万六千场，遇有酒，且高歌，
总宜园
董嗣杲（宋代）

望极湖山变幻奇，万千光景自纷披。妙分西子争妍态，绝想东纷得句时。

柳径曲埋兜率寺，花阴直接放生池。内官爱展亭台去，尽付年华与酒卮。
答高山人兼呈权、顾二侯
李白（唐代）

虹霓掩天光，哲后起康济。应运生夔龙，开元扫氛翳。

太微廓金镜，端拱清遐裔。轻尘集嵩岳，虚点盛明意。

谬挥紫泥诏，献纳青云际。谗惑英主心，恩疏佞臣计。

彷徨庭阙下，叹息光阴逝。未作仲宣诗，先流贾生涕。

挂帆秋江上，不为云罗制。山海向东倾，百川无尽势。

我于鸱夷子，相去千馀岁。运阔英达稀，同风遥执袂。

登舻望远水，忽见沧浪枻。高士何处来，虚舟渺安系。

衣貌本淳古，文章多佳丽。延引故乡人，风义未沦替。

顾侯达语默，权子识通蔽。曾是无心云，俱为此留滞。

双萍易飘转，独鹤思凌历。明晨去潇湘，共谒苍梧帝。
题永泰显上人个中庵
滕岑（宋代）

内外及中间，无处寻这个。
若舍内外中，又向鬼窟坐。
团团踏故迹，笑杀牛挽磨。
随处即个中，始显机用大。
注：兄诞三月九日 其七
瞿士雅（清代）

平生未省梦熊罴，入眼春风喜有期。

倘更数年逢此日，宁无一个是男儿。

芝兰气味松筠操，龙马精神海鹤姿。细祝更将何物比，海中仙果子生迟。
题复吟社倡和诗卷次韵二首 其一
顾可学（明代）

昭代耆英绍洛南，当年肥遁我曾谙。蒹葭露白三丘寺，裙屐风流一镜涵。

龙缝澄清应见底，人间胜赏费幽探。痴僧莫漫争门户，谁是长存不老龛。
浩歌
彭汝砺（宋代）

歌尽绿洲千古意，陶然初到性情真。试临华岳题诗笔，欲走沧浪买钓纶。

苔润一瓢贫气味，草荒三径久埃尘。我心自有青云在，安得羁留浊水滨。
寻芳草 和稼轩韵
彭孙贻（明代）

这里一双泪，却愁湿那厢儿被。被窝中忘却今夜里，上床时不被睡。

睡也没心情，搅恼杀雪狸窜戏。怎月儿不会人儿意，单照见阑干字。
开禧元年四月自中都挈家还乡寓居城南十二月
汪莘（宋代）

每恨投南鹊，尤怜向北枝。
虽蒙今士笑，恐有后人思。
运火解朝冻，咽津弃夜饥。
不来溪上住，那得雪中诗。
过刘刑曹仲恭出先世所藏名贤翰札相示
黎民表（明代）

华省归常晚，明灯坐不迟。雨凉新草径，风静落花枝。

物论中朝在，文章故老贻。西园叨胜引，清夜可无诗。
皇帝合春帖子
周南（宋代）

万里长城汉有人，羽书渐少捷书频。
君王轸念春寒重，更解貂裘赐将臣。
送张太博通判袁州
梅尧臣（宋代）

君非身尤谪南州，南方尚鬼其俗媮。
蛇为邻，虎为陬，丹茅苦竹深幽幽。
邑人祠鬼拜古树，竹杯一仰来烹牛。
牛死啮戄常不幸，谁得禁止专锄钩。
借曰未信君且往，民将语怪君听不。
仰山头，有行舟。
耕图二十一首·簸扬
楼璹（宋代）

临风细扬簸，糠粃零风前。
倾泻雨声碎，把翫玉粒圆。
短裙箕帚妇，收拾亦已专。
岂图较斗升，未敢忘凶年。
寄送廷尉孙公渡襄北上时郧镇自公疏开督府申军令不佞沗继武云 其二
王世贞（明代）

儿童竹马汉江边，不数铜鞮拍手年。但是征南书负癖，还应大理棹登仙。

青编倡雪犹存郢，白简雄风已到燕。三事故人如见及，可容平子赋归田。
游栖云寺
李纲（宋代）

清晓戒徒御，出郊为胜游。霜林半摇落，肃穆天地秋。

散策陟峻岭，凭高瞰清流。禅居得兰若，迥觉林泉优。

露草凄更碧，风松郁相缪。山空钟磬响，地胜池台幽。

竹色森不改，桂香泱漭浮。经行岂莲社，景物如虎丘。

流水人寂寂，归云晚悠悠。惜哉光景促，妙赏难淹留。

却步出山径，犹回恋山眸。登临兴未尽，更理溪中舟。
无俗念 叹世
王丹桂（金朝）

蟾乌景急，暗催人、两鬓银丝如织。终日区区犹不省，盖为家缘煎逼。蜗角虚名，蝇头微利，得也成何济。闻身康健，好寻云路活计。拂袖落魄婪耽，水边石上，笑傲闲吟缀。一粒神丹光灿灿，免使尘清连累。坦荡逍遥，优游自在，占得真消息。功成归去，永居蓬岛仙位。
拄杖颂寄松源和尚
释如净（宋代）

七尺乌藤挂东壁，春风忽来生两翼。
鞭起飞龙趁不得，洞庭搅碎琉璃碧。
去兮去兮明历历，梅花影里休相觅。
为雨为云自古今，古今寥寥有何极。
谭胜仲挽词二首 其二
张纲（宋代）

时论归清德，耽书到白头。士应知己用，人岂法家流。

骨瘦凌孤鹤，诗豪压万牛。悲看耆旧传，谁复继前修。
子美
姜特立（宋代）

仓卒朝行在，间关到蜀都。
维舟绵江上，卜宅少城隅。
药市桥春过，江村酒夜沽。
风骚天不靳，故遣走荆吴。
丁未仲冬携钵渡江喜过深翠山房巢民先生出小影索题赋赠
法鉴（清代）

人龙文虎玉精神，写出当年抱膝身。李郭久知天下士，卫荀重见六朝人。

花藏僻巷车常满，竹引仙斋鹤自亲。最爱白云无世态，我来亦为一通津。
一鹭先立池中，有双鹭自外来。先立者逐之，双鹭亟去，莫敢敌者
杨万里（宋代）

鹭鸶各自有食邑，长恐诸侯客子来。一鹭忽追双鹭去，穷追尽处始飞回。
古意
张碧（唐代）

銮舆不碾香尘灭，更残三十六宫月。

手持纨扇独含情，秋风吹落横波血。
晨起偶得五字戏题稿後
陆游（宋代）

推枕悠然起，吾诗忽欲成。
虽云无义语，犹异不平鸣。
有得忌轻出，微瑕须细评。
平生五字句，垂老媿长城。
有酒
刘子翚（宋代）

谁家好事许相过，有酒何妨醉面酡。兄弟偶同词馆逸，林泉偏傍故园多。

晨钟屡趁伊蒲饭，晚艇时听欸乃歌。莫遣是非来到耳，只应憨睡奈閒何。
秋日杂感 其一
惠远谟（清代）

湛湛秋露滋，开此檐下葵。清馥随轻风，丹心耀朝辉。

惜哉未能久，久已成空枝。芃芃园中草，春秋长萋萋。

没我阶前兰，欺我石上芝。寒霜一朝下，亦复相披离。

岂如南山松，夭矫挺奇姿。春风与秋霜，荣瘁两不知。
月夜听泉声得句
胤禛（清代）

逶迤洲渚薜萝幽，苑静偏宜秉独游。万树林梢看月上，三峰岩独听泉流。

溅衣珠洒晴疑雨，戛玉湍鸣夏似秋。风激潺湲声不断，夜深恋赏未回舟。
点绛唇·碧落蟠桃
陈亮（宋代）

碧落蟠桃，春风种在琼瑶苑。几回花绽。一子千年见。香染丹霞，摘向流虹旦。深深愿。万年天算。玉颗常来献。
戏谢富相公惠班笋三首
邵雍（宋代）

应物功夫出世间，岂容人可强跻攀。
我侬自是不知量，增塿须求比泰山。
送岱山书院陆山长
郑真（明代）

盛时文治似唐尧，庠序煌煌碧海遥。藩省故人多荐列，瀛洲仙子共招邀。

沙田如草秋无雨，咸地浮花夜上潮。讲道从容云榻静，闲将风物寄清谣。
代人进太皇挽词 其二
徐积（宋代）

绛节排山仗，珠襦换玉衣。不乘黄鹄去，即御赤鸾飞。

受谥心无愧，朝真德有辉。太元庭上客，闻义亦歔欷。
送印大师参灵峰卿老
饶节（宋代）

四海无家一道人，云山未肯便安身。冷泉亭畔腰包去，芝草峰边更问津。
秋晚洛中道上
王铚（宋代）

数雁横空送断霞，穷秋游子向天涯。
泉甘野店黄梁酒，霜重荒天白菊花。
满目动灰伤井邑，回头佳气恋京华。
故人他日如寻我，试问云溪旧钓沙。
咏归堂隐鳞洞 其三
王汝舟（宋代）

隐德家声累世闻，考槃幽涧作闲人。夭红过眼随荣谢，菊秀兰香自占春。
飞云岩
顾鉴（清代）

西南山多奇，飞云更奇绝。高骞势欲奔，拔地恣幻谲。

初疑卷怒涛，陡若翻积雪。盘旋入青冥，委宛赴泬。

山与云气浮，云出山之穴。一气相吐吞，谁能事分别。

幢幢华盖悬，闪闪风轮挈。坤灵发秘奥，雕锼元气泄。

俄闻响春雷，骇若飞列缺。不知何处泉，翻空飞玉屑。

高踪缅前贤，披榛寻断碣。按籍不可求，别获圣果偈。

儒墨岂同科，达者自综撷。读如钳在口，虫鱼多漫灭。

钝根落尘缘，解费生公说。坐久阴风生，凛冽竖毛发。

萧萧众壑鸣，万象纷轩颉。陡抱杞人忧，难为灵境悦，樵青不解事，瞪目复挢舌。

何年嘘气成，终古此盘结。
早春
郭知运（宋代）

年来飘泊任西东，解组论文意自雄。
腊尽竺溪渔唱晚，杏花溪上又春风。
再次韵四首
陈造（宋代）

眼底蔷薇玉雪堆，过从休待牡丹开，
送春疏酒山应笑，底用奚囊日往来。
用前韵
张纲（宋代）

愁来莫遣上眉头，着酒驱除醉即休。未省一官堪送老，已惊双鬓不禁秋。

收心香火供清梦，洗眼云溪结胜游。唤取短篷乘晚兴，坐看烟浪没轻鸥。
秋日睡起感悟
叶纨纨（明代）

睡余晚色上，四壁蛩声啾。
凉月满庭白，寒灯一点愁。
眇眇犹若梦，恍惚又谓起。
醒梦若俱非，不知何所似。
慨然长叹息，生死即如此。
送曲江为上人归省
释行海（宋代）

蛩吟木落帝王州，我亦凄凉感旅游。
正起四方朋友念，又添一个别离愁。
溪村棹急红菱雨，出市砧催白雁秋。
闻道北堂相忆久，西风吹柳曲江头。
与平甫同赋槐
王安石（宋代）

冰雪泊楚岸，万株同飘零。
春风都城居，初见叶青青。
岁行如车轮，荫翳忽满庭。
秋子今在眼，何时动江舲。
钓台
张景脩（宋代）

羊裘东汉客，归隐钓鱼滩。
天子不能屈，先生非苟难。
云藏古石在，风激世人寒。
祠下青青竹，何妨把钓竿。
和原甫省中种菊
韩维（宋代）

种菊待佳节，节至花自繁。
朝感凉风吹，夕爱清露团。
封培才几凉，翠类纷珊珊。
君曹本称剧，占署无停翰。
才优顾多暇，曾不废览观。
作诗见高兴，读之起予叹。
念昔田里居，幽事颇复论。
种此黄紫杂，撩乱发墙根。
撷英泛浊酒，亲友凉为欢。
一朝走京邑，连岁遭阻艰。
鬓毛将看白，泪眦荧莫乾。
时物岂不佳，感伤自有端。
云川赵使君坐上和赋鸂鶒韵
苏泂（宋代）

杏子花开水漫流，羡君得意在沧洲。
莫将文采供人玩，怕入雕笼不自由。
送杭州使君苏内相先生某用先生旧诗方丈仙人
李廌（宋代）

至人孰可测，跨世富英量。
千龄遘治运，万古真遐想。
三台接布武，万乘拱函丈。
辞荣明光殿，乞身青天上。
寄李献甫
梅尧臣（宋代）

何言自我去，眼前一似空。
城中岂无人，过目犹飞虫。
又厌尘事多，枳棘生胸中。
安知秋江水，净碧如磨铜。
尚恨有世累，不及垂钓翁。
望望当速来，止琴视孤鸿。
迷神引
朱雍（宋代）

白玉楼高云光绕。望极新蟾同照。前村暮雪，霁梅林道。涧风平，照声渺。喜登眺。疏影寒枝颤，太春早。临水凝清浅，靓妆巧。

瘦体伤离，向此萦怀抱。觉璧华轻，冰痕小。倦听塞管，转呜咽，令人老。素光回，长亭静，无尘到。烟锁横塘暖，香径悄。飞英难拘束，任春晓。
桂浆
晁补之（宋代）

暑卧午呀呷，蠲烦何所投。岩桂割辛芳，石蜜滋甘柔。

沃以火鼎沸，閟之冰井幽。三日出深幂，明琼盎黄流。

冰火离坎类，意比秫麦缪。辛甘既两适，不湎亦销忧。

中年苦内热，岁愿西风秋。寒凉犯所畏，发散资尔谋。

时时以觞客，三献不一酬。缅思湘累语，啜醨终所羞。

北斗酌此浆，违世聊远游。恐复迷吾往，仆悲道阻脩。

淮南归来些，憭慄令人愁。百壶无此饯，夙志慕林丘。

宁怀小山感，不为桂枝留。
奉和莘老
秦观（宋代）

童子何知幸最深，父班籍湜奉登临。
挟经屡造芝兰室，挥尘常聆金玉音。
黄卷香焚春晼晚，绛纱人散夜萧森。
明朝只死丝纶下，回首青云万里心。
简康侄求先君石山
刘学箕（宋代）

见好山如见高人，遯世冀茧清净身。
见拳石如接佳友，手摩挲爱逾琼玖。
我生嗜好不有冗长物，寓意萧閒祗在青山并怪石。
往年都梁得灵壁，名以催诗延座侧。
去载还自嶓冢江，女蜗溪头才落帆。
山灵见知情不凡，乞我清波一块川墨涂巉岩。
屏山嵯峨高云衢，五亩下著吾侬居。
窗扉面面挹山色，真山假山互崷崒。
旧藏英道数峰碧，怪怪奇奇总拈出。
一丘一壑在胸臆，烟云尽向空斋集。
君家一峰良可惜，埋汉庭除沙土蚀。
尚思阿翁存手泽，何不遣归慰岑寂。
楚人亡弓楚人得，在彼在此理则一。
小诗代简言从容，子心坦荡讵执违与从。
傥令长须勤送似，待予大书特书榜曰飞来峰。
国一见代宗起立图赞
释心月（宋代）

法地安然不动移，振身而立亦相宜。
勿於起坐经行外，别讨大唐天子师。
赠杜于皇
王撰（明代）

忆自分携历变更，访君曾过石头城。人惊夔府贫来句，世重樊川乱后名。

此地溪山千里梦，今宵尊酒廿年情。西陵放棹乘秋涨，好待荒郊泛月明。
月夜舟中作
沈峻（清代）

片月下高空，江山露气中。村深明远火，秋老断寒虫。

往事芦中客，新衔塞上翁。夜阑搔首望，星斗尚天东。
瓶水生数花须臾有蜂来集感而赋诗
郭印（宋代）

折花养瓶水，老眼聊自怡。
案置须臾间，游蜂已著枝。
嗅香起还泊，{瞢目换羽}{瞢目换羽}动天机。
不知何方来，神速乃如斯。
宇宙一气通，万类不相违。
石虎没劲矢，竹龙化清陂。
矧兹抱灵识，倏与吾心期。
吾心未专寂，举念物先知。
千生风轮转，都缘爱欲移。
勉哉学坐忘，宜默同木鸡。
无中产物象，显晦随所之。
超然合大空，鬼神莫能窥。
浣溪沙（前韵）
苏轼（宋代）

料峭东风翠幕惊。云何不饮对公荣。水晶盘莹玉鳞赪。

花影莫孤三夜月，朱颜未称五年兄。翰林子墨主人卿。
代秋扇词
郑谷（唐代）

露入庭芜恨已深，热时天下是知音。汗流浃背曾施力，

气爽中宵便负心。一片山溪从蠹损，数行文字任尘侵。

绿槐阴合清和后，不会何颜又见寻。
李斯 其三
薛季宣（宋代）

刚从孙卿学帝王，为羞贫贱速危亡。威严无复人居上，自处应惭厕鼠方。
咏柏板
朱湾（唐代）

赴节心长在，从绳道可观。须知片木用，莫向散材看。

空为歌偏苦，仍愁和即难。既能亲掌握，愿得接同欢。
长垣路中 其一
彭汝砺（宋代）

欲作图南翼，却乘之北辕。百年随所值，万事拟无言。

短发霜如白，孤心叶似丹。夜深何许梦，双阙九重阍。
玉楼春 元宵后一日忆母
万淑修（清代）

东风依旧来庭院。极目家山云隔断。辛盘空对九枝花，千里月隔人更远。

黄河涛转亲无患。窗外梅花开已半。未逢驿使托青鸾，寄去高堂如觐面。
杜鹃行（一作司空曙诗）
杜甫（唐代）

古时杜宇称望帝，魂作杜鹃何微细。跳枝窜叶树木中，

抢佯瞥捩雌随雄。毛衣惨黑貌憔悴，众鸟安肯相尊崇。

隳形不敢栖华屋，短翮唯愿巢深丛。穿皮啄朽觜欲秃，

苦饥始得食一虫。谁言养雏不自哺，此语亦足为愚蒙。

声音咽咽如有谓，号啼略与婴儿同。口干垂血转迫促，

似欲上诉于苍穹。蜀人闻之皆起立，至今斅学效遗风，

乃知变化不可穷。岂知昔日居深宫，嫔嫱左右如花红。
辛未元日早朝
陈应元（明代）

学舞呼嵩丹陛东，演纷翠羽护重瞳。朝元傍衮香携袖，□阙瞻旒佩尽𤦏。

薇省行书今识紫，玉皇棒案□应红。辛盘辛岁敢私荐，夙夜心心只在公。
留别赵大年并侄十七秀才
苏籀（宋代）

君年有余富，我老渐来侵。
莽苍麏鼯野，峙停鸾鹄音。
藜羹秉觚牍，筚路向山林。
商略古人意，孜孜不患深。
山友为金阁山田道士作
张翥（元代）

山人爱与山为友，住得山前地几双。为纳白云长扫室，欲延青嶂别开窗。

岚中筇迹粘苔磴，风外琴声泻石缸。应是烟霞数仙侣，月明时复下旌幢。
凤凰山别业寄润甫儒医尤娴于摄生
耶律铸（宋代）

湫隘嚣尘不可居，凤凰山岂厌潜夫。无花不欲教为主，有草须堪更结庐。

元化唯珍五禽戏，通明殊玩两牛图。莫惊独醉居无事，心醉镕经与著书。
真仙岩二首 其一
钱师孟（宋代）

巨石何争此结成，老君有像亦难名。以身为患言犹在，漫使当时分重轻。
西溪看牡丹
吕夷简（宋代）

异香秾豔厌群葩，何事栽培近海涯。
开向东风应有恨，凭谁移入五侯家。
冯燕歌（一作沈下贤诗）
司空图（唐代）

魏中义士有冯燕，游侠幽并最少年。避仇偶作滑台客，

嘶风跃马来翩翩。此时恰遇莺花月，堤上轩车昼不绝。

两面高楼语笑声，指点行人情暗结。掷果潘郎谁不慕，

朱门别见红妆露。故故推门掩不开，似教欧轧传言语。

冯生敲镫袖笼鞭，半拂垂杨半惹烟。树间春鸟知人意，

的的心期暗与传。传道张婴偏嗜酒，从此香闺为我有。

梁间客燕正相欺，屋上鸣鸠空自斗。婴归醉卧非仇汝，

岂知负过人怀惧。燕依户扇欲潜逃，巾在枕傍指令取。

谁言狼戾心能忍，待我情深情不隐。回身本谓取巾难，

倒柄方知授霜刃。凭君抚剑即迟疑，自顾平生心不欺。

尔能负彼必相负，假手他人复在谁？窗间红艳犹可掬，

熟视花钿情不足。唯将大义断胸襟，粉颈初回如切玉。

凤凰钗碎各分飞，怨魄娇魂何处追，凌波如唤游金谷，

羞彼揶揄泪满衣。新人藏匿旧人起，白昼喧呼骇邻里。

诬执张婴不自明，贵免生前遭考捶。官将赴市拥红尘，

掉臂人来擗看人。传声莫遣有冤滥，盗杀婴家即我身。

初闻僚吏翻疑叹，呵叱风狂词不变。缧囚解缚犹自疑，

疑是梦中方脱免。未死劝君莫浪言，临危不顾始知难。

已为不平能割爱，更将身命救深冤。白马贤侯贾相公，

长悬金帛募才雄。拜章请赎冯燕罪，千古三河激义风。

黄河东注无时歇，注尽波澜名不灭。为感词人沈下贤，

长歌更与分明说。此君精爽知犹在，长与人间留炯诫。

铸作金燕香作堆，焚香酬酒听歌来。
觉溪八景 其二 鳌头秋风
徐经孙（宋代）

西风吹石岐，鳞甲起深辙。借问去来人，谁是骑鲸客。
谢朱鹤皋招饮四诗
曹彦约（宋代）

东皇无意染青红，长养犹资五日风。
收拾英华入新句，祥云蔼蔼媚春空。
春日偶题
武元衡（唐代）

山川百战古刀州，龙节来分圣主忧。

静守化条无一事，春风独上望京楼。
句
高似孙（宋代）

鹿采花修供，猨分石坐禅。
失调名
吴康（宋代）

试问海棠健否，海棠虽似，减清香。
贺新郎（代寿东屏）
咏槐（宋代）

绿长阶蓂九。近黄钟、薰晴爱日，渐添宫绣。乾鹊檐头声声喜，催与东屏祝寿。怪一点、星明南斗。玉燕当年储瑞气，记垂弧、共醉蓬莱酒。无杰语，为觞侑。

英风耿耿拏云手。向青春、蟾宫已步，桂香盈袖。却要诗书成麹蘖，酝酿锦心绣口。待匣里、青萍雷吼。今日功名乘机会，笑谈间、首入英雄彀。看父子，继蓝绶。
寄张守仲思十首
陈造（宋代）

诗成跬步遣长须，江隔邮筒已自疏。
相六年无一字，故人何计慰穷途。
读兰台诗
郑刚中（宋代）

天遣长庚下碧空，再将主白作坡翁。
不然安得四二九，还宿浔阳太极宫。
曾著作之父文恩判院挽诗
项安世（宋代）

后有儿如许，前瞻祖自然。
诗书三世验，乡党一辞贤。
遂失升堂愿，徒供相柩篇。
吾衰真久矣，祗此亦关天。
兰坡
何耕（宋代）

兰与高人臭味同，含薰聊复待清风。
纷纷萧艾无相笑，尔辈敷荣转眼空。
杂曲歌辞 太行苦热行
刘长卿（唐代）

迢递太行路，自古称险恶。千骑俨欲前，群峰望如削。

火云从中出，仰视飞鸟落。汗马卧高原，危旌倚长薄。

清风竟不至，赤日方煎铄。石枯山木燋，鳞穷水泉涸。

九重今旰食，万里传明略。诸将候轩车，元凶愁鼎镬。

何劳短兵接，自有长缨缚。通越事岂难，渡泸功未博。

朝辞羊肠阪，夕望贝丘郭。漳水斜绕营，常山遥入幕。

永怀姑苏下，遥寄建安作。白雪和难成，沧波意空托。

陈琳书记好，王粲从军乐。早晚归汉廷，随公上麟阁。
访亲于连江因过筠溪叩门循行叹其荒翳不治有怀普现居士口占此章
张元干（宋代）

筠庄主人何未归，溪畔长林穿翠微。此去功名时欲至，个中车马迹全稀。

茅茨漏久蜗涎篆，篱落攲多蛛网围。公肯借庵容我老，为公朝夕扫柴扉。
望夫词二首
施肩吾（唐代）

看看北雁又南飞，薄幸征夫久不归。

蟢子到头无信处，凡经几度上人衣。

何事经年断书信，愁闻远客说风波。

西家还有望夫伴，一种泪痕儿最多。
孤雁
高启（明代）

衡阳初失伴，归路远飞单。
度陇将书怯，排空作阵难。
呼群云外急，吊影月中残。
不共凫鸑宿，蒹葭夜夜寒。
和彭教谕论诗
陈杰（宋代）

平生於二南，百过在芣莒。
不知孰舞蹈，但觉乌可已。
煌煌古人心，民与不死传。
天和本发中，世味或食耳。
全明凋靡后，未造放荡始。
折杨纷皇荂，败素正堪紫。
斯文吾衰久，安得力任鄙。
天河傥可挽，举俗快一洗。
不且尊杜黄，卿言尚予起。
钱王广文
吴龙翰（宋代）

宦居三载满，严驾出山城。
诗担梅花白，离杯竹叶清。
更筹催客梦，斥堠计行程。
去去骖鸾鹤，长歌上玉京。
夏景 清风左右至
刘辰翁（宋代）

风于万里外，飞动故人情。如许殷勤至，居然左右清。

吹潮成雪色，入竹已秋声。佩玉丁丁起，台襟翼翼生。

玉川从此去，列子御之行。邂逅浮丘老，相携上五城。
赠永福黄国孙
刘克庄（宋代）

尚记鸣琴锦水滨，华宗赞府偶同寅。
涉哦松笔规随我，传种花同脍炙人。
潘令鬓毛两堆雪，崔丞诗赋一微尘。
览君姓氏询乡里，旧事关心感慨频。
农家
释文珦（宋代）

农家何所知，邻里自相宜。
草径东风软，茅檐春日迟。
数鸦鸣秃树，一犊卧荒陂。
酒熟相留醉，於人不作期。
春兴
卢襄（宋代）

雪花初著鸳鸯瓦，叠嶂疏林入图画。春工不作两样心，尽遣根荄赴陶冶。

我昔年少曾买春，著尽榆钱不多价。春应索价来觅人，客气今犹不相下。

待领春风归去家，家山却有疗愁花。邻公大段作春计，小囿栽花今数世。

但憎赤脚婢恼人，要逐丫鬟同拾翠。
又登碧云亭感怀三十首 其二十七
吴芾（宋代）

晚上危亭忆令威，凌虚山上悟玄机。丹成不见升腾迹，徒想当年化鹤飞。
答何竹牖中秋见怀
周讷（明代）

野兴偏宜月色秋，开轩待月小迟留。肯教美景成虚度，正拟良迟共唱酬。

举盏但为文字饮，新诗都付锦囊收。坐深细听残更报，祇隔芙蓉水外楼。
相和歌辞。短歌行
陆龟蒙（唐代）

爪牙在身上，陷阱犹可制。爪牙在胸中，剑戟无所畏。

人言畏猛虎，谁是撩头毙。只见古来心，奸雄暗相噬。
征妇怨 其二
孟郊（唐代）

渔阳千里道，近如中门限。中门踰有时，渔阳长在眼。

生在绿罗下，不识渔阳道。良人自戍来，夜夜梦中到。
浣溪沙·从石楼石壁往来邓尉山中
郑文焯（清代）

一半黄梅杂雨晴，虚岚浮翠带湖明，闲云高鸟共身轻。
山果打头休论价，野花盈手不知名，烟峦直是画中行。
寻西迹诸山
褚廷璋（清代）

寻山不厌深，远与白云合。云山互周遭，一气想输纳。

团团明镜互，点点青螺匝。阴晴换朝昏，清景赴遥睫。

人家梅花市，数里香复沓。溪回晓烟迷，径转残雪踏。

佳游及春归，携屐兴屡惬。林峦启仙姿，洞府谢尘劫。

指顾三山椒，霞气在巾屟。竟思骖青鸾，一笑左神接。
和郑国器六首
曹勋（宋代）

幄密花深留暖径，日融天醉泛晴芳。
何人收向黄金榼，犹得氛氲助玉香。
齐桓下拜受胙
左丘明（先秦）

夏，会于葵丘，寻盟，且修好，礼也。

王使宰孔赐齐侯胙，曰：“天子有事于文武，使孔赐伯舅胙。”齐侯将下拜。孔曰：“且有后命。天子使孔曰：‘以伯舅耋老，加劳，赐一级，无下拜!”’对曰：“天威不违颜咫尺，小白余敢贪天子之命‘无下拜’！恐陨越于下，以遗天子羞，敢不下拜?”下，拜，登，受。
漳州送王益统制谪归时方收峒寇
徐玑（宋代）

京口丘都督，江淮第一人。
竭心安宋代，决策斩苏嚣。
猛将亲经选，高材近莫伦。
六钧来有力，一骑去无尘。
塞静良弓隐，时明枉事伸。
迁车行地远，归诏及春新。
恃隐猺奴蠢，招亡鼠技贫。
众情欢杀贼，国本在安民。
功过今方便，忠诚正可陈。
能言学李固，兹日顾亡身。
集句 其九
闻人祥正（宋代）

牡丹移向苑中栽，借得东风一夜开。

尽日君王看不足，芳尊宜命管弦来。
浣溪纱 其二
陈去病（清代）

月白风清几度秋。思量曾得似今不。隔河牛女为增愁。

十幅蛮笺寻旧约，数声柔橹讶中流。不堪邻笛唱凉州。
龙图胡公挽词 其一
邹浩（宋代）

华屋初成后，安车未用时。谁知五朝旧，俄与九原期。

德映文恭显，名参修简垂。凄凉独心事，无复尽施为。
田家四事 穫
方一夔（宋代）

凉风入衣襟，斜日照墟落。我稼将登场，筑杵声橐橐。

宵征备寇盗，日行呀鼠雀。腰镰赴田间，是处竟秋穫。

刈疾笑翁健，负重惭儿弱。山炊杂戎菽，野草配场藿。

人生累衣食，计较一饷乐。已矣复何言，吾生老耕凿。
醉桃源（即阮郎归）
吕胜己（宋代）

山翁可是爱登台。看云日几回。恨无语似谪仙才。空教云去来。

思往事，引深杯。长歌感壮怀。霜风晚下扫阴霾。天心宝鉴开。
赠芝兰女校书阿英
赵元安（清代）

一双俊眼一弯眉，一点灵犀一种痴。秋水精神冰作骨，玉山温种雪侵肌。

金樽绿酒春生颊，红袖青灯夜诵诗。最好曲终琴罢后，芙蓉烟里话相思。
金陵晚望
高蟾（唐代）

曾伴浮云归晚翠，犹陪落日泛秋声。
世间无限丹青手，一片伤心画不成。
从赵常德觅鼎帖
赵蕃（宋代）

宇法微芒久失真，时闻鼎帖尚精神。小诗试向铃斋乞，近舍远求公勿嗔。
遣兴七首
李流谦（宋代）

水竹扶疎地，前人卜筑劳。
草荒烦仆竖，果熟戒儿曹。
穴蚁生涯陋，冥鸿境界高。
洗心观万物，至理寓秋毫。
五更
毕仲游（宋代）

五更不成梦，起坐倚东壁。晓月下中天，照我西屋白。

路行相冲冲，林宿闻哑哑。便欲就巾冠，巾冠正狼籍。
净慈禅寺
白珽（元代）

奎额昭回龙屈盘，入门已觉厌尘寰。
何当白发三千丈，来寄清风五百间。
帝子釜摇金潋滟，家人卦剔翠孱颜。
西湖日日船如织，半在南屏第一山。
春水寿王郡侯
邵宝（明代）

怀李楼前春水深，郡公多暇重登临。长江对我一杯酒，白日在天千古心。

笔无留翰汉老吏，诗有馀才唐正音。年来初度未须祝，手植甘棠新作阴。
得匏庵观造雨䈳诗辄次韵
李东阳（明代）

结构亲劳较短长，栋材应不弃馀良。平分屋角三重溜，巧借檐馀二尺凉。

闼外青山犹可送，帘前紫燕莫愁妨。从今稳作城东客，雨笠烟蓑不用将。
秋夜和月山韵
黄庚（元代）

凉夜残灯照客愁，衾单添尽鹔鹴裘。
半窗明月三更梦，一枕西风两鬓秋。
吟骨棱棱宽带眼，归心切切望刀头。
何时束箧家山去，独驾柴车访伯休。
偈倾一百三十三首
释法薰（宋代）

妙旨迅速，言说来迟。
龙门上客，未举先知。
冬日赏菊
方用中（明代）

菊移秋色入初冬，绝胜群芳转眼空。高馆又从今日对，健身仍许旧年同。

酒缘兴到应难醉，诗待时来转易工。不用凭栏怨迟暮，傲残霜雪又春风。
赠蒋文学三首 其二
俞德邻（宋代）

庞眉鹤发一诗翁，肯伴渔夫理钓筒。芦溆柳塘新涨外，竹篱茅舍晚烟中。

乡书再捧衣犹白，村酒频沽颊借红。万事无言归一笑，仲车元不是真聋。
沁园春·吾菊坡兄
陈著（宋代）

吾菊坡兄，细观花□，元来一般。是鄮山佳气，胚腪长茂，鄞江润脉，滋养清妍。移傍云霄，浓沾雨露，曾亚百花头上班。谁知道，待芬香透了，收敛东边。笑他红紫纷然。算眼底何曾长久看。这秋芳自韵，不争春艳，霜根难老，偏耐风寒。占得清名，尊为寿客，晚节谁能如此全。千千岁，把黄金正色，照映人间。
拟齐梁酬所知见赠二首 其一
贯休（唐代）

静只焚香坐，咏怀悲岁阑。佳人忽有赠，满手红琅玕。

不独耀肌魄，将行为羽翰。酬如上青天，风雪空漫漫。
句
裴度（唐代）

两人同日事征西，今日君先奉紫泥。

待平贼垒报天子，莫指仙山示武夫。

野人不识中书令，唤作陶家与谢家。（《题南庄》）。

君若有心求逸足，我还留意在名姝。（答白居易求马）
将离蓝田同王辟太博饮于王氏亭联成二韵
魏野（宋代）

白鹿原东浐水西，杨花漠漠草萋萋。那堪对此还醒别，况是醍醐鸟正啼。
寺壁偶题
陆游（宋代）

断山支径得行吟，度涧穿林不厌深。
雉挟两雌飞谷口，鸟将数子下墙阴。
前三喜接高人语，方寸宁容俗虑侵？少待新春好风日，不妨携客更相寻。
杂诗绝句十七首
梅尧臣（宋代）

塘上挽船人，塘泥深及胫。
落日望前村，心将道途竞。
碧角簟
曹松（唐代）

细皮重叠织霜纹，滑腻铺床胜锦茵。
八尺碧天无点翳，一方青玉绝纤尘。
蝇行只恐烟粘足，客卧浑疑水浸身。
五月不教炎气入，满堂秋色冷龙鳞。
春雨
罗公升（宋代）

三更饱甘雨，翛然凉意秋。
惊霆驾风至，气欲掀我楼。
溟蒙划轩豁，稻陇如泼油。
兵凶岁相仍，糟糠甚珍羞。
天公一反手，少缓带犊谋。
诸贤自蒿目，百亩真吾忧。
山居十三首
蔡格（宋代）

何思何虑只寂然，由来心静类修禅。
一去无多路□□，直启玄关叩洞天。
观音大士赞
释师范（宋代）

提起数珠呈伎俩，无端弄出孩童相。
何似月明霜满天，孤猿啼断千峰上。
赠隐者
薛能（唐代）

门前虽有径，绝向世间行。薙草因逢药，移花便得莺。

甘贫原是道，苦学不为名。莫怪苍髭晚，无机任世情。
诗品二十四则。飘逸
司空图（唐代）

落落欲往，矫矫不群。缑山之鹤，华顶之云。

高人画中，令色絪缊。御风蓬叶，泛彼无垠。

如不可执，如将有闻。识者已领，期之愈分。
寄程给事
王安石（宋代）

忆昔都门手一携，春禽初向苎萝啼。
梦回金殿风光别，吟到银河月影低。
舞急锦腰迎十八，酒酣金盏照东西。
何时得遂扁舟去，邂逅从君访剡溪。
题王亚夫检正岘湖堂
杨万里（宋代）

西岘山光照旧庐，北湖水色漾新居。翠鬟夜欲凌波去，玉镜晨当扫黛初。

万壑千岩双不借，轻风细浪一夫须。来书便当催诗雨，雪后灯前卷复舒。
姚江舟中梦故人劝归
释文珦（宋代）

一舸寒江上，萧萧两鬓华。
不唯伤道路，终恐委泥沙。
宿雨添山霭，秋风起浪花。
故人应念我，梦里劝还家。
公斋四咏。小桂
皮日休（唐代）

一子落天上，生此青璧枝。欻从山之幽，劚断云根移。

劲挺隐珪质，盘珊缇油姿。叶彩碧髓融，花状白毫蕤。

棱层立翠节，偃蹇樛青螭。影淡雪霁后，香泛风和时。

吾祖在月竁，孤贞能见怡。愿老君子地，不敢辞喧卑。
赠武当山孙道士二首 其一
俞德邻（宋代）

云龙风虎正经纶，长啸归山作道人。千古武当丘壑在，纷纷高位几全身。
纪赐十二绝 其十二 赐青油雨笠
严嵩（明代）

帝宫催夕召，萧瑟雨声来。诏传青笠戴，赐酒殿中回。
满庭芳·丙戌立春，是日除夕
徐灿（清代）

银烛有情，今宵无限，难留一霎黄昏。频催玉漏，街鼓促香尘。旧黄肯随腊尽，新烦恼、休更重增。鸳枕梦，时惊爆竹，春逐晓云生。
当年娇小日，屠苏争饮，肯让它人。紫钗花胜子，镜里宜春。转眼韶华偷换，回头念、往事浮云。而今瘦，梅花堪并，罗绮也难胜。
夜泊合江县月中小舟谒西凉王祠
陆游（宋代）

悬瀑雪飞舞，奇峰玉嶙峋。
摇碎一江月，来谒西凉神。
我虽不识神，知是山水人。
不敢持笏来，裋褐整幅巾。
出我囊中香，羞我南溪苹，杯湛玻璃春，盘横水精鳞。
出门意惝怳，烟波浩无津。
安得结茆地，与神永为邻。
静香轩
释慧空（宋代）

种竹竹既立，艺兰兰亦芳。
炉熏安用许，静极自生香。
十客九常在，古人今不忘。
如何杜陵老，独喜赞公房。
桂林府沦漪阁
陶弼（宋代）

谈笑沦漪阁，藤花竹叶间。
易醒江上酒，难画雨中山。
春词
鲁訔（宋代）

叠颖丛条以欲流，午阴浓处听鸣鸠。
儿童赌罢榆钱去，狼藉春风漫不收。
沉醉东风·自悟
马谦斋（元代）

取富贵青蝇竞血，进功名白蚁争穴。虎狼丛甚日休？是非海何时彻？人我场慢争优劣，免使傍人做话说。咫尺韶华去也！
拜访陆处士
曹松（唐代）

万卷书边人半白，再来惟恐降玄纁。
性灵比鹤争多少，气力登玄较几分。
吟鬓渐无前度漆，寝衣犹有昨宵云。
将知谷口耕烟者，低视齐梁楚赵君。
句
徐似道（宋代）

胸中著云梦，皮里有阳秋。
题西门外筰桥下观音院
仲昂（宋代）

雨砌风亭长绿苔，壁间题字半尘埃。
城南萧寺无人迹，几度曾因送客来。
咏史五言二首
刘克庄（宋代）

虽化家为国，其如夏变夷。
可汗僭天子，萧后作阏氏。
玉检无升顶，珠襦有裸尸。
未应长乐老，饮酒又吟诗。
秋华咏 其四 芦华
高攀龙（明代）

秋水不可极，月出寒山静。一夜孤舟边，风吹芦华冷。
题柳山人壁二首
叶适（宋代）

水北柳六一，家传掷卦灵。
秋清演渔曲，春近著牛经。
掩肆花竹秀，排门柑橘馨。
应怜喜功者，虚要岘山铭。
游紫微洞
朱翌（宋代）

堂堂胜境久潜幽，经始耡荒用我谋。
日照洞门开户牖，霜飞暑路索衣裘。
鞭笞鸾凤天将近，弹压山川酒不休。
大费骚人题品力，薜萝俱挽入雕锼。
湖州歌九十八首 其四十八
汪元量（宋代）

江头杨柳舞婆娑，万马成群啮短莎。
北客醉中齐拍手，隔船又唱采茶歌。
颂古十六首
释心月（宋代）

朝西天，暮东土。
翫水游山，徐行款步。
是则不动道场，不是亦在里许。
谁为证明，石霜角虎。
出钱塘门由段桥至圣因即境近体二律 其二
弘历（清代）

山环水复水环山，月地云居山水间。寺侧离宫临绝胜，春来驻跸寄几閒。

玉兰却似迎人放，紫燕初看命侣还。千载拟留白苏句，其他赋咏总应删。
苦哉行
李梦阳（明代）

从军北，到长城，长城草枯窟不平。十月风发霜霰零，人须马毛冰结成。

东归太行践羊肠，斫冰煮糜岩谷旁。攀枝掩泪瞻故乡，红颜捣素怨夜长。

悲离恨阻断肝肠，破镜何时飞上苍。
题张处士山庭落叶
赵湘（宋代）

摇落拂残棋，萧骚傍菊篱。
砚浮窗外影，人拾树中诗。
扫绿粘苔冷，烧红煮茗迟。
巢乌还有意，犹在月明枝。
咏美人所制杨妃舌用海汁捣糖霜里玫瑰瓣为之取其形似也 其四
孙原湘（清代）

清品须陪雀舌茶，如酥滑腻欲胶牙。三郎见此应微笑，亲唤玫瑰解语花。
春帖子 妃嫔閤
王安中（宋代）

玉燕翩翩入鬓云，花风初掠缕金裙。神霄宫里骖鸾侣，来侍长生大帝君。
句
吴光（宋代）

梦过一年还是魇，心更万事竟成灰。
岁时书事 其二
张侃（宋代）

墙东古杨树，秋来已憔悴。非无岁寒心，政以枝条脆。

阳春敷新荣，生育不择地。依依杨柳枝，风前舞娇翠。

娇翠虽至柔，中有生生意。
浣溪沙（题扇）
赵彦端（宋代）

冰练新裁月见羞。墨花飞作淡云浮。宜歌宜笑不妨秋。

约腕半笼衫草碧，洗妆初失黛蛾愁。嫩凉轻暑奈风流。
偈颂六十五首
释普济（宋代）

腊极严寒，冻破泥团。
不可默会，不可形言。
鸡上树，鸭下水，
明朝更献楚王看。
金凤花
文同（宋代）

花有金凤为小丛，秋色已深方盛发。
英英秀质实具体，文采烂然无少缺。
纤茎翩翩翠景动，红白粉乱如点缬。
谁云脆弱易飘堕，自卵至翼亦数月。
美人相形欲摹画，巧不得施暂自拙。
铺茸剪彩转难似，只把长条恣穿结。
眼前草木尽零落，怜尔开于此时节。
常疑一如小儿花，性命所系不忍折。
君不见昨夜雨，今朝风，
一队惊飞返丹穴。
颂古一百则 其五十二
释正觉（宋代）

驴觑井，井觑驴。智容无外，净涵有馀。肘后谁分印，家中不蓄书。

机丝不挂梭头事，文彩纵横意自殊。
次韵颜运使伏龙山诸葛祠堂二首
项安世（宋代）

羽扇白纶巾，堂堂六尺身。
我评秦汉下，宇宙只斯人。
高楼春
徐积（宋代）

山阳有客似相如，身著儒衣当酒垆。尘埃市井不到处，烟霞酒酒生衣裾。

一竿横挂数幅帛，题云酒味如醍醐。三月高楼满春色，椒浆琼液盈金壶。

盘罗江笋烹淮鱼，樱实赤玉梅绀肤。弹丝敲金半空里，醉挥玉爵撞珊瑚。

凭阑直下是烟火，坐上清风凌太虚。夜深正然红蜡烛，罗幕遮风留客宿。

是人俱爱何家楼，自是何君德如玉。
杂记十首
刘克庄（宋代）

剑履崇刀笔，钧衡付蹶张。
贾生年尚少，且去傅诸王。
蜡梅二首
李石（宋代）

莫学卧鬓花，娇黄媚粉额。
仙官道家妆，静处立标格。
雪九首
傅察（宋代）

天公亦戏人，奇幻惊倏忽。
朝来檐霤间，一一缀明月。
苏澳从军诗 其四
张云锦（清代）

古无人迹到，艰苦趣军行。深入多疑伏，前驱半死生。

雨淫天助虐，日久帅休兵。慎选防关将，何劳战鼓声。
自坌道走居庸雪连峰百仞横障百折银色晃晃故
徐渭（明代）

昨夜飞花苦不多，朝来起视白峨峨。
一行裘帽风中去，半日关峨雪里过。
银髻望夫高入汉，玉屏随客折成河。
中间一道明如线，四角红毡拥数骡。
蒋沙庄居十首 其八
刘弇（宋代）

羊栈鸡埘接，蔬畦麦垄傍。蜗涎书老壁，苔阵涩高厢。

家有青缃学，儿传急就章。未甘骑瘦马，跳蚤事乾忙。
乙丑人日
司空图（唐代）

自怪扶持七十身，归来又见故乡春。

今朝人日逢人喜，不料偷生作老人。
鹧鸪天
向子諲（宋代）

芗林居士卡筑清江，乃杨遵道光禄故居也。昔文安先生之所可，而竹木池馆，亦甚似之。其子孙与两苏、山谷从游。所谓百花洲者，因东坡而得名，尝为绝句以纪其事。后戏广其声，为是词云

莫问清江与洛阳。山林总是一般香。两家地占西南剩，可是前人例姓杨。

石作枕，醉为乡。藕花菱角满池塘。虽无中岛霓裳奏，独鹤随人意自长。
黄太守宅社集余以疡发不赴时梅渐放
孙继皋（明代）

常年怕花落，今夕愁花开。借问尔何意，支离断举杯。

昼眠贪拥被，春望羡登台。不分枝头玉，东风故故催。
贤者之孝二百四十首·邓彪
林同（宋代）

让国异母弟，如彪正自奇。
今人有同产，煮豆且燃萁。
桐川儒学杂咏十七首 其八 观德亭
周瑛（明代）

周礼久不作，泽宫变荒圃。开亭集宾佐，观者日盈堵。
再赋伤春二首 其二
周紫芝（宋代）

浔阳江上听琵琶，买得江天且寄家。带雨冲泥看燕子，随风著地数飞花。

人来裹饭何妨病，客去张罗亦自嘉。还了世间无限债，却修香火足生涯。
伏暑对景作
区大相（明代）

阴伏月方隆，阳骄日过中。车行如炙毂，云起类烧空。

雪岭无缘到，冰山有幸通。稀衣祇觉重，纨扇亦何功。

草悴频消翠，荷倾欲坠红。清怜姑射侣，凉忆舞雩童。

水玉思偏远，玄霜服渐工。高槐倏尔动，当由君子风。
诸路发解劝驾
吴潜（宋代）

东郡衣冠盛，南宫榜帖新。
诸科唐取士，数路汉得人。
鸣鹿殷勤意，攀龙变化身。
若为明主献，忠谠要披陈。
梅
刘敞（宋代）

江东梅树江西客，僻地相逢眼俱白。杂花乱草斗青春，玉树琼枝比颜色。

轻阴漠漠寒不返，清雨高风旦连夕。惜无白日照芳菲，决云之剑那能得。

忽忆曾过上林苑，五柞长杨心所识。结根擢秀皆寻常，得地翻宜帝王侧。

后皇嘉树无远迩，尔生自合居南国。勉留佳实和君羹，丁宁妇女无所摘。
双双燕 咏镜中美人影和沈凤于
曹贞吉（清代）

一鸿秋水，谁移向深闺，偷近蛾绿。空明不定，绰约伴人幽独。

临就崔徽别幅。又浅笑、轻颦相瞩。何人解识倾城，自赏容辉金屋。

掠削云鬟妆束。问就里芳心，可同千曲。离魂初觉，娇晕枕痕红足。

小阁朝来新沐。瞥收却、巫峰六六。怕是清冷圆冰，一掷黄金难赎。
雉
齐己（唐代）

角角类关关，春晴锦羽干。文呈五色异，瑞入九苞难。

暮宿红兰暖，朝飞绿野寒。山梁从行者，错解仲尼叹。
盘石
佚名（唐代）

海阳泉上山，巉巉尽殊状。忽然有平石，盘薄千峰上。

寒泉匝石有，悬注几千丈。有时厌泉湖，爱临一长望。

意出天地间，因为逸民唱。
送陈汝功起宰永春二首
王迈（宋代）

一第垂三纪，卿评占得多。
生涯似韦布，谈笑试弦歌。
夏校士师道，春台民饮和。
政成行奏最，好去立言坡。
题湘山大施堂
范成大（宋代）

重倚春林泪竹枝，南游风物鬓成丝。
难寻桂岭千峰梦，更了湘山一段奇。
来云别无心外法，行藏休问塔中师。
若论大施门前事，竿木逢场且赋诗。
赠源桂阁故侯 其一
何如璋（清代）

轻盈舞袖绾双鬟，洗盏殷勤劝小蛮。含恨低翻旧时曲，一声声是念家山。
谢人冬至送鸭酒
谢枋得（宋代）

阳复且闭关，万物畏坤含。
双凫飞天外，鹜食何贪婪。
儒道又一泰，十年乱愈餤。
谁家读书堂，庭阶无青藫。
此时谈时书，莲经提鱼篮。
平生太玄文，知者无一谭。
之子爱野鹜，骥驹舞两骖。
厚颜酒食馔，不猎县鹑鹌。
寒威甚毒矢，三杯胜七{左金右函}。
烂碎寻梅花，登峰吾尚堪。
泊樵舍
施闰章（清代）

涨减水愈急，秋阴未夕昏。
乱山成野戍，黄叶自江村。
带雨疏星见，回风绝岸喧。
经过多战舰，茅屋几家存？
念奴娇 寿吴书监
仲殊（宋代）

延陵福绪，蔼遗芳馀庆，直至如今。帝锡朋龟曾献策。

早揖丹桂华簪。一代荣名，三州遗爱，留入歌吟。归来湖山付得，依旧闲心。

延赏报德推封。名迁书监，喜天恩垂临。拜舞龙香还注想，丹阙拖紫垂金。

酒满霞觞，期君眉寿，千岁与披衿。年年风月，两行门外桐阴。
晋王龙骧墓
吕温（唐代）

虎旗龙舰顺长风，坐引全吴入掌中。

孙皓小儿何足取，便令千载笑争功。
永康虎头山
孙应时（宋代）

去年东上虎头滩，今年西踏虎头山。
定无万里封侯相，且复两川行脚还。
眼中金马碧鸡路，坐上铜梁玉壘关。
丈夫万事付前定，长啸往来天地间。
折槛行
彭绍宗（清代）

阴薶六幕昏如织，沈沈不醒日无色。神珠辟雾犀辟尘，冥搜海岳苦难得。

雄虺腾云掉九首，㹞㹞乳虎愁生翼。白昼纵横狎罔两，帝关欲叩羌敢测。

砉然一击晶宇开，震爚精光荡环蚀。瑶花恣春浑烂缦，天魔旋舞迷终极。

瀛壶火齐木难多，宝气翻空烧成墨。毛举爬搔等閒事，电掣霆飞乃惊殛。

盖高属耳真聪睿，鉴诉虮臣剖胸臆。华盖周遭拱卫森，四顾台衡离差忒。

昨闻王良鞭骑驷，今见中台朗司直。吁嗟丘貉百年身，钟漏纷縜亦云惑。

愿弹柱后惠文冠，衮补都规仲山职。
题淮阴侯庙十首
邵雍（宋代）

生身既得逢真主，立事何须作假王。
谁谓祸{左阝右皆}从此始，不宜回首怨高皇。
松原山行七绝
赵蕃（宋代）

一日周遭度九溪，快侬双脚净无泥。
真同落落石为枕，宁愧区区沙筑堤。
次韵和长文禖祀郊外见寄并呈韩子华
梅尧臣（宋代）

鹁鸪知雨在桑中，雄逐雌飞自不同。
胡粉未生轻蝶白，燕脂先绽野樱红。
高高树里秋千月，猎猎墙头蓓蕾风。
晓下祠坛多寄咏，衣冠方侍大明宫。
拟古 其一
奕询（清代）

青青榆柳阴，上有千叶垂。千叶何蒙密，长养薰风吹。

商飙䬃已至，未改旧时姿。岂是能耐寒，摇落未及时。

素女报寒信，万叶俄枯萎。徒抱荟蔚姿，独乏傲霜枝。

何如松柏坚，三冬冰雪支。
上桂林詹帅
姚宋佐（宋代）

九月无霜飞叶少，四时有笋乱丛深。
桂林二十四岩洞，杖屦十年供醉吟。
偈六十三首
释道宁（宋代）

应机不妙，展事难谐。
检点将来，弄巧成拙。
后骑吹曲词九首 其九 柔服
耶律铸（宋代）

柔服禺强总四溟，神开宝历见时清。夜陪万国升平望，蹈咏清风播颂声。
夏日
赵佶（宋代）

清和节后绿枝稠，寂寞黄梅雨乍收。畏日正长凝碧汉，薰风微度到丹楼。

池荷成盖闲相倚，径草铺裀色更柔。永昼摇纨避繁溽，杯盘时欲对清流。
赠成容若
陈维崧（清代）

丹凤城南路。
看纷纷、崔卢门第，邹枚诗赋。
独炙鹅笙潜趁拍，花下酒边闲谱。
已吟到、最销魂处。
不值一钱张三影，尽旁人、拍手揶揄汝。
何至作，温韦语。
总然不信填词误。
忆平生、几枝红豆，江东春暮。
昨夜知音才握手，笛里飘零曾诉。
长太息、钟期难遇。
斜插侍中貂更好，箭[骨孝]鸣、从猎回中去。
堂堂甚，为君舞。
即事
胡寅（宋代）

梧叶经冬不识霜，杞茅蒙润已宜汤。
夜除爱日太和境，衣袂轻宜单薄装。
盘绾翠丝春意近，盏浮清艳腊容光。
东君又试芳菲手，行乐宁嗟鬓转苍。
临安县观钱氏庙 其七
韩淲（宋代）

霜入溪风过大桥，寺前来往远迢迢。几多二百年前事，只有萧条树叶飘。
送陈瘦云之禹域
赖绍尧（清代）

橐笔初为万里游，春风一棹入神州。海天袖手看龙战，宗社伤心有鬼谋。

尽有新诗题到处，虽非吾土且淹留。此行若过汉阳渡，吊古先翻鹦鹉洲。
洞仙歌 其二
卢祖皋（宋代）

月痕霜晕，雪染冰裁剪。车马尘中甚曾见。自扬州吟罢，踏遍西湖，堪爱处，偏是情高韵远。

冷香惊梦破，姑射人归，图画空遗旧妆面。问何事东君，先与春心，还又是、容易飞花片片。

对暮寒修竹哽无言，更画角层城，夜闻吹怨。
幽居岁暮
陆游（宋代）

冉冉忘年往，纷纷厌事来。
庭除多草莽，几砚亦尘埃。
园为畦蔬到，门因汲水开。
偶闻林鸟语，太息又春回。
双调·雁儿落带过得胜令
黄峨（明代）

俺也曾娇滴滴徘徊在兰麝房，俺也曾香馥馥绸缪在鲛绡帐，俺也曾颤巍巍擎他在手掌儿中，俺也曾意悬悬阁他在心窝儿上。
谁承望，忽剌剌金弹打鸳鸯，支楞楞瑶琴别凤凰。我这里冷清清独守莺花寨，他那里笑吟吟相和鱼水乡。难当，小贱才假莺莺的娇模样；休忙，老虔婆恶狠狠地做一场！
戏呈田子平六言
黄庭坚（宋代）

茸割即非茸割，肥羊自是肥羊。
老夫才堪一筋，诸生赞咏甘香。
老叹佳人纤手，晚来应废红妆。
荆州衣冠千户，厚意独有田郎。
送魏使群归宛陵二首
曹彦约（宋代）

姓名久已御屏间，合上锋车入帝关。
岂有荐书喧笔橐，但留声帝惠江山。
簿书袖手诗还在，出处忘情意自闲。
不分爱江楼下水，隔人无计可追攀。
八月
周恭先（清代）

八月清光迥，登高览蓟丘。岛开沧海日，天接太行秋。

画省风云合，烟城草树浮。冥冥千里外，鹓鹭起中洲。
茉莉
许棐（宋代）

荔枝乡里玲珑雪，来助长安一夏凉。情味于人最浓处，梦回犹觉鬓边香。
饮赤芝言怀
李之标（明代）

海内交游梦寐孤，黄公肯邈河山垆。怜君独扫三蒿径，容我清狂一酒徒。

荏苒风尘催岁促，迂疏心事入春芜。过逢赖有清尊在，白眼歌来耳热呼。
赠伶人孙兆蓉四首 其二
曹家达（清代）

岐王宅里旧歌弦，得友维摩也自贤。一阕鹧鸪两行泪，江南肠断李龟年。
仆去岁作湖居十二诗面开叔有诗次韵乃为谢
周紫芝（宋代）

三年湖雨一茅茨，坐遣幽人识面迟。遗恨忽从愁里尽，交情先面句中知。

重寻故里空劳梦，亟买归舟会有期。何日剧谈听亹亹，满倾春酒细论诗。
大长公府群花屏诗
朱德润（元代）

夹城遗芳栽，摇落及千年。芙蓉发靓妆，绝艳秋江边。

临风拂罗帏，红裳拥三千。素抱拒霜质，亭亭赤城仙。

曾携一枝去，生绡记馀妍。
题前监军闻启详传后
沈绍姬（清代）

嚼齿穿龈死不辞，千秋名教得操持。门生谁续《招魂》赋，狱吏亲闻绝命诗。

总为人门留正气，不求马革裹全尸。盛朝若举褒忠典，应敕盱江好建祠。
金山寄怀秦太虚用建除体
李之仪（宋代）

建古求亡子，寓意一何疏。除道声出师，老将定胡卢。

满座语更发，谁是囊中珠。平生不少贷，鲜不相谓迂。

定分固有来，跛鳖参乘驹。执别才几日，眷眷瞻云衢。

破碎物役尔，此理君何如。危步上杰观，畴昔相携扶。

成兹尘外趋，感慨反不舒。收我漏尽景，课君种树书。

开山一百里，玉粒随香菹。闭口不复语，早晚同归与。
即席赋会昌章簿出示假梅
曾丰（宋代）

早探梅春南俗惯，今年不料寒裂骭。
梅花索价似太高，虽现幽裂犹匿半。
小小樽前白玉盘，忽移全树教吾看。
仅高一尺辄峥嵘，才吐数枝如烂熳。
远观不足近视之，始觉是真还似幻。
笑问主人谁所为，疑是女娲残手段。
锻石所传非有方，补天之妙人无间。
满堂坐客俱眼生，吾其付之一笑粲。
大庾岭头春寒空，犹是阳和假相换。
认假为真世所同，莫怪此花渠改观。
吾将真假一样看，岂为造化小儿玩。
初任司理到任日吏用印报云升授吏科给事中虚套取喜何必乃尔走笔题其上
曹于汴（明代）

休饰虚章报吏科，纵成真取便如何。眼前羞作瞒心事，莫把津华觊望多。
住金塔寺十四首 其十一
释函可（明代）

一僧腰背曲，见予多笑颜。少小绝世味，中岁历苦艰。

一从戈甲兴，展转岛屿间。来此十载馀，不复问人寰。

日日荷锄出，日日负薪还。自言用力惯，一生不敢閒。

令我闻斯言，惕然愧素餐。
元夜曲
黎玉书（明代）

五色羊车泊暮云，千家士女踏氤氲。粤王城上教歌舞，一道悬灯待使君。
和微之游湖春夏秋冬四绝
韩维（宋代）

画舫新成水拍堤，悲丝急管韵参差。
吟风啸月年年事，未省曾经兴尽时。
宿證果寺 其二
黎粤俊（明代）

借榻依禅室，丹霞暮景浓。开门曾證果，南北寔称宗。

烟气炉腾鹤，经声钵跃龙。尘机才息处，夜半听□钟。
赋得大道柳八章 其二
姚燮（清代）

但有暮云合，更无幽鸟啼。来时霜叶秃，昨夜雨声凄。

未解分人恨，何缘系马蹄？关心湖水曲，高与画楼齐。
试问
叶茵（宋代）

在在江湖芦苇，家家杨柳楼台。
试问燕鸿心事，为谁飞去飞来。
句
唐求（唐代）

恰似有龙深处卧，被人惊起黑云生。（《临池洗砚》，

见《纪事》）
和三槐老师玉关人老诗四首 其三
何吾驺（明代）

沙蔽天，雪作城。十万黄花戍，何年细柳营。带梦黄埃连晓月，取报君王丑虏平。
陪王守游明水 其一
谢逸（宋代）

雨后山川秀满溪，洞门疑是辟尘犀。白沙翠竹溪光净，细草幽花野径迷。

閒步禅林思蝶化，倦骑朝马听鸡啼。使君自得真消息，祖令须烦大士提。
湘中别成威阇黎
李群玉（唐代）

至哉彼上人，冰霜凛规则。游心杳何境，宴坐入冥默。

解空与密行，名腊信崇德。吐论驾秋涛，龙宫发胸臆。

群迷行大夜，浩浩一昏黑。赤水千丈深，玄珠几人得。

持杯挹溟涨，至理安可测。宁假喻芭蕉，真成嗅薝卜。

松声扫白月，霁夜来静域。清梵罢法筵，天香满衣襋。

何方济了岸，秪仗慈航力。愿与十八贤，同栖翠莲国。
乙巳邵武建宁夜坐书呈诸公
陈普（宋代）

南面弹琴陈蔡饥，不停书夜迭相催。
鸤鸠欲一无容伪。兄弟一家分受之。
一枝花·玉壶金世界
刘志渊（金朝）

玉壶金世界。日月同光彩。仙童为活计、恋风采。觅药川源，日日西南采。收拾归碧海。始结金晶，九变还元不坏。熏透遍身香雾霭。涌出光明大。长生纯体现、傲物外。可去声界惺惺、动静都无昧。一体含融量，括古包今聚散，无＊无碍。
七夕 其一
程俱（宋代）

阿母云车下建章，茂陵秋草竟荒凉。汉庭卿相如麻苇，只数窥窗陛戟郎。
送陆君重五首
方回（元代）

四宝堂空后，归舟有底珍。
唯将好山色，可语故乡人。
他日公能忆，吾邦俗尚淳。
信难臧否遽，早觉是非真。
上邓宪生辰
杨简（宋代）

维彼岷源，维深用长。
是为大江，润泽南方。